**A Líceumi Diákszövetség éves rendes közgyűlésének jegyzőkönyve**

**2013. 05. 25.**

A kezdés időpontja:15:00

*A jelenléti ívet csatoljuk a jegyzőkönyvhöz.*

A jelenlévők száma nem éri el a megfelelő létszámot, így a második, megismételt közgyűlés időpontjáig meghallgatják a licista diákok műsorát, melyet Takács Andrea tanárnő állított össze.

A megismételt közgyűlést megnyitja Winkler Barnabás elnök 15.15-kor. Köszönti a jelenlévőket.

A jegyzőkönyv vezetésére Kő-Czákler Juditot kéri fel, hitelesítőnek pedig Tömördi Mátét és Csóka Andreát, akiket a közgyűlés egyhangú szavazatával elfogad.

Elnök úr felkéri Csukásné Bencsik Zsuzsa titkárt, hogy tartsa meg a Diákszövetség éves beszámolóját.

*A Titkári Beszámolót csatoljuk a jegyzőkönyvhöz.*

A titkári beszámoló elfogadása egyhangú.

Winkler Barnabás megkéri dr. Németh Ádámot, hogy olvassa fel Tóthné Szakály Liliann pénzügyi beszámolóját. (Tóthné Szakály Liliann pénztáros más elfoglaltsága miatt távol volt.)

*A Pénzügyi Beszámolót csatoljuk a jegyzőkönyvhöz*.

A pénzügyi beszámolót a közgyűlés egyhangúlag elfogadja.

Ezután dr. Németh Ádám ismerteti a közhasznú jelentést is, amit a közhasznú társaság egyhangú szavazatával elfogad.

*A Közhasznú jelentést csatoljuk a jegyzőkönyvhöz.*

Elnök úr sajnálatát fejezi ki a Diákszövetség rossz anyagi helyzete miatt. Sajnos egyre kevesebb diáknak tudnak támogatást nyújtani, holott egyre több lenne az erre rászoruló. Már az is nagyon örvendetes lenne, ha a tagok csak az éves 1200 Ft-os tagdíjat fizetnék be.

Ezután következett a Diákszövetség nagyérmének átadása, amit idén dr. Nagy János kapott. A díjat az elnök úr adta át dr. Nagy Jánosnak, laudációját Gabnainé Mastalír Márta olvasta fel.

A díjazott köszönetet mond a Gondviselésnek, szüleinek és a Líceumi Diákszövetség Választmányának, illetve Kutas László művész úrnak a díjért.

Winkler Barnabás felolvassa dr. Molnár Ernő levelét, aki szeretettel gratulál a díjazottnak.

Ezután az elnök úr felkéri Tölli Balázs igazgató urat, hogy szóljon néhány mondatot az iskola jelenlegi helyzetéről.

Tölli Balázs is tisztelettel gratulál dr. Nagy Jánosnak, és köszönti a közgyűlést. Bemutatja a licista diákok rajzaiból, illetve a végzős diákok osztálypólóiból összegyűjtött kiállítást, és reményét fejezi ki, hogy a ma ifjúsága is méltó lesz a Diákszövetség tagságához.

Igazgató úr ismertette az iskolában jelenleg futó európai uniós pályázatokat, amelyek segítségével tovább bővülhet az iskola, illetve tovább törekedhet a minőségi oktatásra. Sajnos nálunk is érzékelhető a gyermeklétszám csökkenése, de a kollégium fenntartásával talán messzebbről jövő diákokkal tudjuk pótolni a hiányt. Végül köszönetet mond az öregdiákok sokféle téren adott segítségéért, és kéri további támogatásukat is.

Az elnök úr ezután kéri a hozzászólásokat, véleményeket.

Dr. Kránitzné Galambosi Mária sajnálatát fejezte ki, hogy nem kapta meg a meghívót sem a közgyűlésre, sem a választmányi ülésre. Véleménye szerint, ha ilyen hiányos az információáramlás, akkor nem csoda, ha mások sem jelentkeznek, illetve egyre csökken a befizetők száma.

Csukásné Bencsik Zsuzsanna ígéri, utánanéz a problémának, de sajnos az e-mailben küldött levelekről sem érkezik visszajelzés, hogy megkapta- e az illető, illetve a megadott e-mail cím létezik-e még. Tölli Balázs is ígér segítséget a levelezős program átnézésében.

Az elnök úr mindenkit biztat a jelenléti ív aláírására és pontos kitöltésére. Végül mindenkinek megköszöni a segítséget, amit a Diákszövetségért tett, és kéri a jövőbeni támogatást is.

Elnök úr bejelenti, hogy a vasárnapi istentiszteletet Lázárné Tóth Szilvia 2002-ben végzett öregdiák tartja.

A közgyűlés befejeztével Orbán Júlia előadóművész műsora zárta a délutánt.

Sopron, 2013. május 25.

Kő-Czákler Judit

jegyzőkönyvvezető

Csóka Andrea Tömördi Máté

hitelesítő hitelesítő